Pia Kristensen (DF), 2005-01-13:
Jeg har indrammet et digt, der står hjemme på mit skrivebord.
Jeg læser det ret tit, for det handler om livet og tilværelsen.
Der står bl.a.: Dagen i går slap dig af hænde; dagen i dag er den eneste, du kan råde over og være sikker på; dagen i morgen har du intet løfte på.
Jeg synes, det er stærke ord.
Man kan blive ramt af en alvorlig sygdom, man kan blive ramt af en ulykke, man kan miste sit arbejde, og man kan havne i en skilsmissesituation – familier opløses, og børn mistrives.
Fra den ene dag til den anden kan ethvert menneske havne i en situation, hvor det får behov for hjælp.
Sådan bør det også være.
Men desværre er der for mange borgere, der må kæmpe for deres rettigheder, inden de får bevilget et tilbud, der passer lige eksakt til deres behov.
Dansk Folkeparti modtager ligesom SF og andre partier stakkevis af henvendelser fra borgere, der føler, at deres retssikkerhed er en by i Rusland.
De har intet kendskab til, hvordan deres situation bliver beskrevet og vurderet; de bliver ikke inddraget i sagsforløbet; de ved ikke, på hvilket grundlag kommunerne beslutter, om man skal have det ene tilbud frem for det andet.
Så der er i høj grad behov for at øge den faglige kvalitet i sagsbehandlingen og retssikkerheden til gavn for borgerne.
Men der er også behov for at skabe en klar og entydig ansvarsfordeling på socialområdet, så de sociale opgaver i højere grad løses på en kvalificeret måde i nærmiljøet og i tæt samspil med de almindelige tilbud.
Når kommunerne den 1. januar 2007 får ansvaret for alle tilbud på det sociale område, skal borgerne kun henvende sig ét sted for at få hjælp, og det vil betyde, at der M040S33983504KAJE.FM.FM Page 3420
Monday, February 14, 2005 12:41 PM bliver en større og bedre sammenhæng i den sociale indsats.
For os er det vigtigt, at borgeren sættes i centrum, at man får den hjælp, man er berettiget til, og at det sociale system behandler sagerne grundigt og korrekt.
På den baggrund stillede vi et § 20-spørgsmål til socialministeren i december måned sidste år.
Her spurgte vi ministeren, hvordan ministeren ville sikre, at der bliver større retssikkerhed for personer, der skal have sociale ydelser, idet det ofte fremgår af lovgivningen, at kommuner kan yde den pågældende hjælp eller støtte, men ikke at kommunen tilpligtes at yde den pågældende støtte.
Som det fremgår af svaret, er der i forslaget til den nye lov om social service lagt vægt på tydeliggørelse af borgerens ret til ydelser.
Som eksempler nævnes, at forslaget indeholder så få henvisninger til andre bestemmelser som muligt, og at forskellen mellem kommunens forsyningsansvar og kommunens myndighedsansvar er tydeliggjort.
Ligeledes har kommunerne forpligtelse til at yde hjælp, hvilket er tydeliggjort ved, at bestemmelser om, at kommunen kan yde hjælp, som hovedregel er omformuleret.
Det fremhæves også, at forslaget præciserer lovens skønsmæssige bestemmelser, så det klart fremgår, at der er tale om et skøn, og hvem der udøver skønnet.
Og rammerne for skønnet er præciseret.
Dansk Folkeparti er meget positiv over for de ændringer, der er sket i forslaget til den nye lov om social service.
Vi vil selvfølgelig være meget lydhøre over for de input, der kommer fra borgere og organisationer og kommuner i høringsprocessen, og det er da også muligt, at der er noget, der skal ændres her og der.
Det vil vi se på om der er behov for.
Men som sagt er Dansk Folkeparti meget glad for, at vi nu snart får en ny opgavefordeling, så vi ser frem til den nye struktur.